57.

Lisatakse järgmine jaotis: „3.13. Investeerimistoetus majanduse kestlikuks taastumiseks 88. Liikmesriigid võivad kaaluda erainvesteeringute toetamist stiimulina, mille abil ületada investeeringute puudujääk, mis on kriisi tõttu majanduses tekkinud. Sellise stiimuliga võiks soodustada teatud majandustegevuse või teatud majanduspiirkondade arengut. 89. Komisjon loeb sellised meetmed ELi toimimise lepingu artikli 107 lõike 3 punkti b kohaselt siseturuga kokkusobivaks, kui täidetud on järgmised tingimused: a. abi antakse abikava raames. Maksimaalne üksikabi summa, mida võib ettevõtja kohta anda, ei ületa põhimõtteliselt 1 % sellise kava kogueelarvest, välja arvatud olukordades, mida liikmesriigid peavad nõuetekohaselt põhjendama; b. rahastamiskõlblikud kulud võivad sisaldada üksnes materiaalsesse ja immateriaalsesse varasse tehtud investeeringute kulusid. Maa ostmisega seotud kulusid võib arvesse võtta ainult niivõrd, kuivõrd nende kaudu investeeriti kaupade tootmisse või teenuste osutamisse. Finantsinvesteeringud ei ole rahastamiskõlblikud; c. liikmesriigid võivad abi piirata investeeringutele, millega toetatakse konkreetseid majanduspiirkondi, mis on majanduse taastumise jaoks eriti olulised. Sellised piirangud tuleb siiski kavandada laiapinnaliselt ja need ei tohi viia abikõlblike investeeringute või potentsiaalsete abisaajate kunstliku piiramiseni, mille tulemusel oleksid need suunatud vaid vähestele ettevõtjatele; d. abi osakaal ei või ületada 15 % rahastamiskõlblikest kuludest. Siiski, i. väikeettevõtjate tehtud investeeringute puhul (*13) võib abi osakaalu suurendada 20 protsendipunkti; ii. muude VKEde tehtud investeeringute puhul (*14) võib abi osakaalu suurendada 10 protsendipunkti või iii. üldise grupierandi määruse artikli 14 tingimustele vastavate investeeringute puhul abistatavates piirkondades, välja arvatud üldise grupierandi määruse artikli 14 lõike 14 puhul, võib abi osakaalu suurendada asjaomases piirkonnas abi andmise ajal kehtiva regionaalabi kaardiga kindlaks määratud abi osakaalu võrra; e. käesoleva jaotise kohaselt antava abi kogusumma ei tohi nominaalväärtuses ületada 10 miljonit eurot ettevõtja kohta, olenemata konkreetsest abimeetmest. Abistatavates piirkondades ei tohi käesoleva jaotise kohaselt ettevõtjale antava abi kogusumma siiski ületada maksimaalset abisummat, mis on arvutatud kooskõlas üldise grupierandi määruse artikliga 14, välja arvatud üldise grupierandi määruse artikli 14 lõige 14, ning mis põhineb kohaldataval regionaalabi kaardil ja millele on liidetud 10 miljonit eurot nominaalväärtuses, olenemata konkreetsest abimeetmest; f. abi võib anda eri vormis, sealhulgas tagastamatu toetusena, maksusoodustusena või edasilükkamisena, laenude subsideeritud intressimäärana või garantiina. Tagasimakstavate vahendite puhul võivad liikmesriigid ette näha võimaluse konverteerida need toetusteks eelnevalt kindlaksmääratud tingimustel ja eelnevalt kindlaksmääratud kriteeriumide alusel, mis tuleb sätestada kavas ja täpsustada toetuse kohta tehtud üksikotsustes. Tagasimakstavate vahendite, nagu laenud ja garantiid, kestus on piiratud kaheksale aastale. 90. Kaaludes abi positiivset mõju ja selle negatiivset mõju konkurentsile, pöörab komisjon erilist tähelepanu ELi taksonoomiamääruse (EL) 2020/852 artiklile 3, sealhulgas olulise kahju ärahoidmise põhimõttele, või muudele võrreldavatele meetoditele. Komisjon leiab, et oluliselt keskkonnaeesmärke kahjustavatel investeeringutel (*15) ei ole tõenäoliselt piisavat positiivset mõju, mis kaaluks üles nende negatiivse mõju konkurentsile ja kaubandusele (*16). 91. Käesoleva jaotise kohane abi võib lisanduda teatamisele kuuluvale investeeringuteks ettenähtud regionaalabile ja seda võib kumuleerida muud liiki abiga käesoleva ajutise raamistiku punktis 20 täpsustatud tingimustel. Abi kogusumma ei tohi mingil juhul ületada 100 % rahastamiskõlblikest kuludest. Seetõttu on välistatud kumulatsioon rahastamispuudujääki katta võivate muude abivahenditega. 92. Selle jaotise kohast abi ei või anda ettevõtjale, kes oli raskustes (üldise grupierandi määruse tähenduses (*17)) juba 31. detsembril 2019. See ei kehti selliste mikro- või väikeettevõtjate (üldise grupierandi määruse I lisa tähenduses) kohta, kes olid juba 31. detsembril 2019 raskustes, tingimusel et nende suhtes ei kohaldata riikliku õiguse alusel maksejõuetusmenetlust ja et nad ei ole saanud päästmisabi (*18) ega ümberkorraldamisabi (*19). 93. Selle jaotise kohast abi võib anda kuni 31. detsembrini 2022. See ei kehti investeeringuteks ettenähtud abi kohta, mis anti enne 1. veebruari 2020. 94. Selle jaotise kohaselt antud abil loetakse olevat ergutav mõju, kui abisaaja on asjaomasele liikmesriigile esitanud kirjaliku abitaotluse enne investeeringuga seotud tööde alustamist. 95. Erandina punktist 94 loetakse maksusoodustuste vormis meetmetel olevat ergutav mõju, kui on täidetud järgmised tingimused: a. meetmega antakse abi saamiseks õigus objektiivsete kriteeriumide alusel ning ilma, et liikmesriik saaks täiendavalt oma kaalutlusõigust kasutada, ning b. meede on vastu võetud ja jõus enne investeeringuga seotud tööde alustamist. 96. Kui investeeringute toetamise kavadega antakse abi üksnes garantiide või laenude või samalaadsete tagasimakstavate vahendite vormis, ei tohi abi kogusumma erandina punkti 89 alapunktist e ületada nominaalväärtuses 15 miljonit eurot ettevõtja kohta ja erandina punkti 89 alapunktist d ei tohi abi osakaalud ületada 30 % rahastamiskõlblikest kuludest. Kui kohaldatakse punkti 89 alapunkti d alapunktides i, ii või iii sätestatud tingimusi, võib seda piirmäära suurendada kooskõlas nimetatud sätetega. Selle punkti kohastes kavades tuleb kinni pidada vastavalt punkti 25 alapunktidest a ja b, punkti 25a esimesest ja teisest lausest või punkti 27 alapunktidest a ja b ning punkti 27a esimesest ja teisest lausest. Kumulatsioon muu käesoleva jao kohase abiga on välistatud. Lisaks tuleb järgida punkte 29, 30 ja 31. Garantiide korral ei tohi need ületada: i) 90 % laenu põhisummast, kui krediidiasutus ja riik kannavad kahju proportsionaalselt ja samadel tingimustel, või ii) 35 % laenu põhisummast, kui kahjumit kannab kõigepealt riik ja alles seejärel krediidiasutused (st esimese järjekoha kahju garantii), ning iii) mõlemal eespool nimetatud juhul, kui laenu suurus aja jooksul väheneb, näiteks põhjusel, et laenu hakatakse tagasi maksma, peab tagatud summa vähenema proportsionaalselt. 97. Liikmesriigid võivad kaaluda ka olemasolevate kavade loomist või muutmist keskkonna- või teadusprojektide suhtes kohaldatavate eeskirjade, nimelt keskkonna- ja energiaalase abi suuniste (*20) või teadus- ja arendustegevuseks ning innovatsiooniks antava abi raamistiku (*21) alusel, et toetada majanduse kestlikku taastumist. Komisjon on seisukohal, et pidades silmas eesmärki hõlbustada Euroopa majanduse kiiret taastumist, võivad liikmesriigid kavade kehtestamisevõi olemasolevate kavade muutmisega näha ajutiselt ette kõnealuste suuniste raames ka suurema üksikabi võimaldamise, ilma et meetmetest oleks vaja eraldi teatada. Komisjon loeb sellised abikavad või olemasolevate kavade muudatused kokkusobivaks, kui individuaalse teavitamise suhtes kohaldatavaid piirmäärasid ületatakse kuni 50 %, tingimusel et kinni on peetud kohaldatavate suuniste kõigist muudest sätetest, komisjoni otsus meetme lubamise kohta tehakse enne 1. jaanuarit 2023 ja asjaomane üksikabi antakse enne 1. jaanuarit 2024. (*13) Üldise grupierandi määruse I lisa tähenduses." (*14) Üldise grupierandi määruse I lisa tähenduses." (*15) Määruse (EL) 2020/852 (ELT L 198, 22.6.2020, lk 13) artikli 17 tähenduses." (*16) Selliste meetmete puhul, mis on identsed nõukogu heaks kiidetud taaste- ja vastupidavuskavade meetmetega, loetakse olulise kahju ärahoidmise põhimõtte tingimus täidetuks, sest seda on juba kontrollitud." (*17) Nagu on määratletud üldise grupierandi määruse artikli 2 lõikes 18." (*18) Alternatiivina, kui nad on saanud päästmisabi, on nad käesoleva teatise alusel abisaamise hetkeks laenu tagasi maksnud või garantii lõpetanud." (*19) Alternatiivina, kui nad on saanud ümberkorraldamisabi, ei kohaldata nende suhtes käesoleva teatise alusel abisaamise hetkel enam ümberkorraldamiskava." (*20) Keskkonna- ja energiaalase riigiabi suunised aastateks 2014–2020 (ELT C 200, 28.6.2014, lk 1)." (*21) Teadus- ja arendustegevuseks ning innovatsiooniks antava riigiabi raamistik (ELT C 198, 27.6.2014, lk 1).“"